**Likumprojekta “****Grozījumi Lauksaimniecības un lauku attīstības likumā” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts “Grozījumi Lauksaimniecības un lauku attīstības likumā” (turpmāk – likumprojekts) sagatavots, lai:  1) nodrošinātu atbilstību Eiropas Savienības tieši piemērojamajiem normatīvajiem aktiem bioloģiskās lauksaimniecības un lauksaimniecības tirgu kopīgās organizācijas jomā attiecībā uz ražotāju organizācijām un lauksaimniecības produktu kvotām;  2) Kultūraugu uzraudzības valsts informācijas sistēmā (turpmāk – KUVIS) izveidotu un integrētu Lauksaimniecībā izmantojamās zemes pārvaldības sistēmu un dotu pilnvarojumu Ministru kabinetam izdot noteikumus sistēmas ieviešanai;  3) stiprinātu sadarbību ar lauksaimniecības jomas nevalstiskajām organizācijām;  4) izpildītu Ministru kabineta 2013. gada 5. februāra sēdes protokola 13.§ (TA-187) 2. punktā doto uzdevumu.  Likums stāsies spēkā 14 dienas pēc izsludināšanas. Savukārt normas, kas saistītas ar Ministru kabineta noteikumu pieņemšanu, stāsies spēkā saskaņā ar likuma pārejas noteikumos noteikto. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 1. Eiropas Parlamenta un Padomes 2018. gada 30. maija Regula (ES) 2018/848 par bioloģisko ražošanu un bioloģisko produktu marķēšanu un ar ko atceļ Padomes Regulu (EK) Nr. 834/2007 (turpmāk – Regula 2018/848).  2. Eiropas Parlamenta un Padomes 2013. gada 17. decembra Regula (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (turpmāk – Regula Nr. 1308/2013).  3. Padomes 2007. gada 22. oktobra Regula Nr. 1234/2007 ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (“Vienotā TKO regula”) (turpmāk – Regula Nr. 1234/2007).  4. Ministru kabineta 2013. gada 5. februāra sēdes protokola Nr. 7.13. § 2. punkts.  5. Zemkopības ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Spēkā esošajā Lauksaimniecības un lauku attīstības likumā (turpmāk – likums) nepieciešams izdarīt grozījumus, lai nodrošinātu likuma normu atbilstību tieši piemērojamajiem Eiropas Savienības normatīvajiem aktiem.  1. Likuma 1. panta 2. punktā dotā lauku attīstības definīcija ir jāpaplašina, lai tā atbilstu pašreizējā plānošanas perioda Lauku attīstības programmā 2014.–2020. gadam ietverto pasākumu kopumam un pasākumiem, kas tiks īstenoti Kopējās lauksaimniecības politikas stratēģiskā plānā 2021.–2027. gadam.  2. Nepieciešams grozīt likuma 5. panta astoto daļu, jo kopš 2014. gada, kad tika reformēta Kopējā zivsaimniecības politika, Eiropas Savienības atbalsts, kas līdz tam dalībvalstīm zivsaimniecības jomā tika piešķirts no Eiropas Zivsaimniecības fonda, daudzgadu finanšu ietvaros 2014.–2020. gadam tiek piešķirts arī no Eiropas Jūrlietu un zivsaimniecības fonda (turpmāk – EJZF). Arī pēc 2021. gada Eiropas Savienības atbalsts zivsaimniecības jomā tiks piešķirts no EJZF. Ievērojot Latvijai pieejamo atbalstu no minētā fonda, kā arī nacionālajos normatīvajos aktos noteikto tā administrēšanā iesaistīto iestāžu kompetenci un pienākumus, ir nepieciešams grozīt 8. pantu un papildināt to ar attiecīgo Eiropas Savienības fondu.  3. No likuma jāizslēdz 4. panta otrās daļas 4. punkts un 7. pants, kas nosaka regulējumu kvotu piemērošanai, jo Eiropas Savienībā vairs netiek piemērotas kvotas lauksaimniecības produktiem:  1) Regulas Nr. 1234/2007, ko atceļ ar Regulu Nr. 1308/2013, 204. panta 5. punkts noteica kartupeļu ražošanas cietes kvotas piemērošanu līdz 2011./2012. tirdzniecības gadam;  2) Regulas Nr. 1234/2007 204. panta 4. punkts paredzēja piena kvotu sistēmas noteikšanu Eiropas Savienības dalībvalstīs līdz 2015. gada 31. martam;  3) Regulas Nr. 1308/2013 232. panta 3. punkts noteica kvotu piemērošanu cukura nozarē līdz 2017. gada 30. septembrim.  4. Likuma 9. pants nosaka ražotāju grupu un ražotāju organizāciju definīciju un dod pilnvarojumu Ministru kabinetam noteikt šādu grupu un organizāciju atzīšanas un darbības uzraudzības kārtību. Likuma 9. panta redakcija ir jāgroza, jo:  1) līdz 2012. gada 1. aprīlim saskaņā Regulu (EK) Nr. 1234/2007 Eiropas Savienībā bija spēkā nosacījumi attiecībā uz ražotāju grupām un ražotāju organizācijām augļu un dārzeņu nozarē. Likuma 9. pants dod pilnvarojumu Ministru kabinetam šo nosacījumu ieviešanai Latvijā;  2) 2012. gada 2. aprīlī ar Eiropas Parlamenta un Padomes 2012. gada 14. marta Regulu (ES) Nr. 261/2012, ar ko attiecībā uz līgumattiecībām piena un piena produktu nozarē groza Padomes Regulu (EK) Nr. 1234/2007, Eiropas Savienībā stājās spēkā normas par ražotāju organizāciju, ražotāju organizāciju apvienību un starpnozaru organizāciju veidošanu, atzīšanu un darbību piena nozarē;  3) no 2014. gada 1. janvāra Regulas Nr. 1308/2013 II sadaļas III nodaļas nosacījumi attiecībā uz ražotāju organizācijām, to apvienībām un starpnozaru organizācijām tiek piemērotas ne tikai piena un augļu un dārzeņu nozarē, bet arī vairākās citās nozarēs (piemēram, liellopu gaļas un graudu nozarē);  4) ar Ministru kabineta 2013. gada 5. februāra sēdes protokollēmumu (protokola Nr. 7. 13. § 2. punkts) uzdots izdarīt vairākus grozījumus likumā attiecībā uz ražotāju organizācijām.  Tādējādi likuma 9. panta pašreizējā redakcija ir nepilnīga un novecojusi un to nepieciešams pārskatīt, dodot atsauci uz tieši piemērojamiem Eiropas Savienības tiesību aktiem un precizējot pilnvarojumu Ministru kabinetam noteikt ražotāju organizāciju un to apvienību atzīšanas un darbības uzraudzības kārtību, kā arī noteikt institūciju, kura īstenos minēto organizāciju atzīšanas procesu. Tā kā Regula Nr. 1308/2013 nosaka, ka lēmumu par atzīšanas piešķiršanu vai atteikumu to piešķirt pieņem ne vēlāk kā četru mēnešu laikā no pieteikuma un visu attiecīgo apliecinošo dokumentu iesniegšanas dienas, saskaņā ar Administratīvā procesa likumā noteikto minētais lēmuma pieņemšanas termiņā jānosaka likumā.  Ievērojot minēto, atbilstoši ir jāprecizē arī likuma 4. panta otrās daļas 6. punktā minētais lauksaimniecības un lauku attīstības politikas īstenošanas veids.  Vienlaikus, lai nodrošinātu tiesību aktu piemērošanas nepārtrauktību, jāpapildina pārejas noteikumi, paredzot, ka 9. panta jaunā redakcija stāsies spēkā 2021. gada 1. janvārī un Ministru kabineta noteikumi, kas jau ir izdoti, pamatojoties uz esošo 9. panta redakciju, būs spēkā līdz jaunu attiecīgu noteikumu izstrādei, bet ne ilgāk kā līdz 2021. gada 31. decembrim.  5. Kā minēts Nacionālajā enciklopēdijā, Latvijā līdz šim nav notikusi vienlaidu augsnes kartēšana, tāpēc par Latvijas augšņu telpisko izplatību pašlaik var spriest tikai pēc augšņu kartēšanas, kas īstenota lauksaimniecībā izmantojamā zemē, un Latvijas ģeoķīmiskās kartēšanas rezultātiem, kā arī meža monitoringa un dažādu zinātnisko pētījumu datiem. Lai gan ir pieejama informācija par lauksaimniecības augšņu telpisko izplatību, tā joprojām nav apkopota vienotā informācijas sistēmā.  Šāda apkopota un aktuālā formātā uzturēta informācija par lauksaimniecībā izmantojamo zemi (turpmāk – LIZ) nodrošinātu visas ieinteresētās puses – valsts pārvaldes iestādes, lauksaimniekus, zinātniekus, starptautiskas organizācijas – ar kvalitatīvu un visaptverošu informāciju par augsnes auglības rādītājiem un to izmaiņām, augšņu raksturojumu, kā arī datiem, kas nepieciešami LIZ siltumnīcefekta gāzu (turpmāk – SEG) emisijas un oglekļa dioksīda (CO2) piesaistes aprēķinam un to prognozei, pasākumiem augsnes aizsardzībai un augsnes bioloģiskās daudzveidības saglabāšanai.  Informācija par Latvijas lauksaimniecībā izmantojamo zemi un augsni ir nepieciešama, jo:  1) ilgtspējīgas zemes resursu pārvaldības veicināšana ir noteikta kā prioritāte arī Latvijas ilgtspējīgas attīstības stratēģijā līdz 2030. gadam “Daba kā nākotnes kapitāls”, kuras mērķis ir Latvijai sasniegt Eiropas Savienības līdera pozīcijas dabas kapitāla saglabāšanā, palielināšanā un ilgtspējīgā izmantošanā;  2) Vides politikas pamatnostādnēs 2014.–2020. gadam noteikts, ka Latvijā ir nepieciešams nodrošināt augsnes ilgtspējīgu izmantošanu un aizsardzību (3.1.1. politikas mērķis);  3) Latvijai kā Apvienoto Nāciju Organizācijas Vispārējās konvencijas par klimata pārmaiņām, Kioto protokola un Parīzes nolīguma pusei ir jāziņo par SEG emisiju, tāpēc, lai aprēķinātu SEG emisiju, lauksaimniecībā ir nepieciešama atjaunota augšņu informācija, lai plānotu, ieviestu un kontrolētu klimata mērķu sasniegšanu;  4) ievērojot Ministru kabineta 2013. gada 28. decembra rīkojuma Nr. 686 “Par Latvijas ģeotelpiskās informācijas attīstības koncepciju” 9.16. apakšpunktu, Zemkopības ministrija ir atbildīga par augšņu datu kopas izveidi.  5) ņemot vērā Zemes pārvaldības likuma 13. panta 7. punktā noteikto, šī likuma izpratnē Zemkopības ministrija vēlas nostiprināt, ka tiek KUVIS tiek izveidota un uzturēta vienota informācijas sistēma konkrēti par lauksaimniecībā izmantojamo zemi, lai tajā apkopotu un aktualizētu lauksaimniecībā izmantojamās zemes agroķīmiskās izpētes, augšņu kartēšana un oglekļa monitoringa datus.  Vienotā informācijas sistēma par lauksaimniecībā izmantojamo zemi būtu atvērta un pieejama valsts pārvaldes iestādēm, lauksaimniekiem, nevalstiskajam sektoram, izglītības un zinātnes iestādēm, kas varēs izmantot atjaunotu informāciju par augsni, lai izstrādātu ilgtspējīgus augsnes apsaimniekošanas risinājumus (piemēram, efektīvākai mēslošanas un augu aizsardzības līdzekļu izmantošanai, kas vērsta uz kvalitatīvas un konkurētspējīgas ražas ieguvi, vienlaikus samazinot ekoloģisko slodzi uz vidi, augsnes kaļķošanai u.c.), iegūtu datus precīzākiem SEG emisijas aprēķiniem, kā arī radītu priekšnosacījumus publiskās un privātās partnerības attīstības veicināšanai.  Veidojot vienoto informācijas sistēmu par lauksaimniecībā izmantojamo zemi un attīstot šajā sistēmā uzkrātās informācijas pieejamību gala lietotājiem, Valsts augu aizsardzības dienests (turpmāk – VAAD) turpinās sadarboties ar Lauku atbalsta dienestu un citām valsts informācijas sistēmām, lai šī informācija būtu pieejama saskarnēs, kas reāllaikā nodrošinātu šo datu izmantošanu lauksaimniecības un meža nozares uzņēmumu saimnieciskās darbības plānošanai un uzskaitei.  Patlaban VAAD saskaņā ar Ministru kabineta 2004.gada 5. oktobra noteikumiem Nr.833 ,,Kārtība, kādā iegūstama un apkopojama informācija par lauksaimniecībā izmantojamās zemes auglības līmeni un tā pārmaiņām” veic augšņu agroķīmisko izpēti, apkopo iegūtos datus un uztur KUVIS Augšņu agroķīmiskās izpētes datubāzi, nodrošinot kvalitatīvu informāciju par LIZ auglības līmeni un tā pārmaiņām. Papildus VAAD no reprezentatīvas saimniecību izlases kopas ņem paraugus un nosaka oglekļa saturu lauksaimniecībā izmantojamā zemē dažādu augšņu tipu un granulometriskā sastāva augsnēs. Gan veicot augšņu agroķīmisko izpēti, gan ņemot paraugus oglekļa satura noteikšanai, VAAD jau pašlaik izmanto Eiropas Ekonomikas zonas finanšu instrumenta 2009.–2014. gada perioda programmas “Nacionālā klimata politika” projekta “Nacionālās sistēmas pilnveidošana siltumnīcefekta gāzu inventarizācijai un ziņošanai par politikām, pasākumiem un prognozēm” pētījumā digitalizētās Latvijas vēsturiskās augšņu kartes.  Turklāt saskaņā ar Ministru kabineta 2020. gada 18. februāra noteikumiem Nr.93 “Norvēģijas finanšu instrumenta 2014.–2021. gada perioda programmas "Klimata pārmaiņu mazināšana, pielāgošanās tām un vide" īstenošanas noteikumi” (turpmāk – NFI 2014.–2021. gadam) VAAD būs viens no Zemkopības ministrijas sadarbības partneriem iepriekš noteiktā projektā "Ilgtspējīgas augsnes resursu pārvaldības uzlabošana lauksaimniecībā". KUVIS, kuras pārzinis ir Zemkopības ministrija un turētājs Valsts augu aizsardzības dienests, jau patlaban ir iestrādes vienotas LIZ informācijas sistēmas – Lauksaimniecībā izmantojamās zemes pārvaldības sistēmas – izveidē, bet nav juridiska pamata visas minētās informācijas (izņemot augšņu agroķīmisko izpētes datu) uzglabāšanai, pilnveidošanai un izplatīšanai.  Saskaņā ar NFI 2014.–2021. gadam 1. pielikuma 2.1. iznākumu:  1) lai izveidotu un ieviestu augšņu kartēšanas sistēmu Latvijā, vispirms LIZ augšņu informācijas datubāzē jāizveido augsnes profilu datu slānis, kas aptver visus lauksaimniecībā izmantojamo augšņu tipus, apakštipus, granulometrisko sastāvu, organiskās vielas saturu augsnē, skābumu, ģeotelpisko dziļrakumu punktu datu slāni (kas sastāv no dziļrakuma numura, dziļrakuma izdarīšanas gada, granulometriskā sastāva – integrētā, granulometriskā sastāva – virskārtā, granulometriskā sastāva – apakškārtā, kalcija karbonāta (CaCO3) dziļuma), kā arī grafiskos datus par augsnēm – augšņu kontūrām. Katram no datubāzē iekļautajiem augšņu tipiem un apakštipiem pēc vienotas noteiktas metodes tiks sagatavots profila apraksts un attiecīgi ievākti dati par nepieciešamajiem parametriem, uz kuru pamata tiek izdalīts katrs augšņu tips vai apakštips. Tādējādi NFI 2014.–2021. gadam iepriekš noteiktā projekta laikā tiks veidoti Latvijas augšņu tipu un apakštipu etaloni, ko varēs ņemt par pamatu turpmākajā augšņu kartēšanā;  2) tiek paredzēts, ka Latvijas Universitātes vadībā notiks 10 ekspertu apmācība augsnes profilu aprakstīšanai un kartēšanai mērogā 1 : 10 000 pēc Latvijas un Pasaules augšņu klasifikācijas. Tiek plānots, ka apmācībā piedalīsies VAAD eksperti, kuri nākotnē pēc izstrādātās lauksaimniecības zemju kartēšanas metodikas nodrošinās augšņu kartēšanu atbilstoši šī likuma 4. panta pirmajai daļai, kas groza Lauksaimniecības un lauka attīstības likuma 10. panta 1.2 daļu un tās 3. apakšpunktā noteikto. Izstrādājot augšņu kartēšanas metodiku, tiek paredzēts arī augsnes kontūru raksturojušo papildu parametru reģistrēšana (akmeņainība un mitruma režīms). Tās dati tiks nodoti Valsts zemes dienesta funkciju un uzdevumu izpildei, lai turpmāk tos varētu izmantot lauksaimniecības zemes vērtības datu aktualizācijai.  Tiek plānots, ka lauksaimniecības zemju kartēšanu varētu uzsākt tikai pēc NFI 2014.–2021. gadam iepriekš noteiktā projekta īstenošanas beigām, sākot ar 2025. gada 1. janvāri. Saskaņā ar NFI 2014.–2021. gadam iepriekš noteiktā projekta 1. pielikuma 2.1. iznākumu tikai pēc projekta īstenošanas laikā īstenotajiem darbiem gan dziļrakumu izveidē, gan augsnes profilu aprakstīšanā, gan paraugu ievākšanā, gan paraugu analizēšanā, gan augšņu kartēšanā etalonplatībās, gan attiecīgo datubāzu papildināšanā un augšņu kartēšanas metodiku izstrādē dažādos mērogos (1:10 000; 1:50 000; 1:100 000) Zemkopības ministrija varēs sagatavot izmaksu novērtējumu par lauksaimniecības zemes kartēšanu. Tāpēc VAAD nepieciešamais finansējums tiks norādīts, sagatavojot Ministru kabineta noteikumu projektus par augšņu kartēšanu.  6. Tā kā no 2021. gada 1. janvāra ir jāpiemēro Regula 2018/848, likuma 11. pantā atsauces uz Padomes 2007. gada 28. jūnija Regulu (EEK) Nr. 834/2007 par bioloģisko ražošanu un bioloģisko produktu marķēšanu (turpmāk – Regula Nr. 834/2007) un par regulas (EEK) Nr. 2092/91 atcelšanu un Komisijas 2008. gada 5. septembra Regulu (EK) Nr. 889/2008, ar ko paredz sīki izstrādātus bioloģiskās ražošanas, marķēšanas un kontroles noteikumus, lai īstenotu Padomes regulu (EK) Nr. 834/2007 par bioloģisko ražošanu un bioloģisko produktu marķēšanu, nepieciešams aizstāt ar atsaucēm uz Regulu 2018/848.  7. Patlaban likuma 11. panta pirmajā daļā noteikts, ka bioloģiskās lauksaimniecības kontroles organizācijas funkcijas pilda Ministru kabineta apstiprinātas institūcijas, kurām ir izsniegts Pārtikas un veterinārā dienesta apliecinājums par to, ka tās atbilst Regulas Nr. 834/2007 kritērijiem. Tāpat ir noteikts, ka par apliecinājuma izsniegšanu maksājama valsts nodeva. Lai nodrošinātu atbilstību Regulā 2018/848 noteiktajām prasībām, ka bioloģiskās lauksaimniecības kontroles institūcijām jābūt apstiprinātām dalībvalsts kompetentajā iestādē, minētā panta daļa jāprecizē, nosakot, ka kontroles institūcijai jābūt apstiprinātai Pārtikas un veterinārajā dienestā. Apstiprinātās kontroles institūcijas tiek iekļautas Pārtikas un veterinārajā dienesta uzraudzības objektu reģistrā (patlaban reģistrā ir iekļautas divas kontroles institūcijas).  8. Lai nodrošinātu likumā lietoto terminu atbilstību Regulā 2018/848 lietotajiem, jāprecizē 11. panta otrajā daļā minētais termins “kontroles ziņojums” atbilstoši Parlamenta un Padomes regulas 2018/848 38. panta 6. punktā minētajam terminam “rakstiskais dokuments” un 11. panta 2.2 daļā jāprecizē, ka Pārtikas un veterinārais dienests pēc kontroles institūcijas darbības pārbaudes trešajā valstī sagatavo novērtējuma ziņojumu.  9. Nepieciešams papildināt 11. pantu ar 2.3 daļu, nosakot, ka par atļaujas izsniegšanu nebioloģiskā sēklas un veģetatīvā pavairošanas materiāla un nebioloģiskās proteīnbarības izmantošanai bioloģiskajā lauksaimniecībā un lauksaimnieciskas izcelsmes nebioloģisko sastāvdaļu izmantošanai bioloģiskās pārtikas ražošanā maksājama valsts nodeva. Patlaban prasība maksāt valsts nodevu par atļauju nebioloģisko sēklu, veģetatīvā pavairošanas materiāla un pārtikas sastāvdaļu izmantošanu ir noteikta Ministru kabineta 2009. gada 26. maija noteikumos Nr. 485 “Bioloģiskās lauksaimniecības uzraudzības un kontroles kārtība” (turpmāk – noteikumi Nr. 485). Turpmāk būs nepieciešams saņemt atļauju arī nebioloģiskās proteīnbarības izmantošanai bioloģiskajā lauksaimniecībā un arī par šīs atļaujas izsniegšanu būs maksājama valsts nodeva.  10. Nepieciešams jaunā redakcijā izteikt likuma 11. panta trešās daļas 1. punktā doto pilnvarojumu Ministru kabinetam noteikt bioloģiskās lauksaimniecības uzraudzības un kontroles kārtību, lai tas ietvertu visus ar noteikumiem reglamentējamos jautājumus un atbilstu juridiskās tehnikas prasībām.  11. Jaunā redakcijā jāizsaka arī likuma 11. panta trešās daļas 4. un 5. punktā dotais pilnvarojums Ministru kabinetam noteikt valsts nodevas apmēru un samaksas kārtību par atļauju izsniegšanu bioloģiskās lauksaimniecības jomā, lai nodrošinātu lietoto terminu atbilstību Regulā 2018/848 lietotajiem. Tāpat ir jānosaka jauna nodeva par atļauju izsniegšanu nebioloģiskās proteīnbarības izmantošanai bioloģiskajā lauksaimniecībā.  12. Pašlaik bioloģiskās lauksaimniecības kontroles sistēmas kontroles institūcijām nav noteikts vienots maksas pakalpojuma cenrādis un katra no tām piemēro pašas institūcijas apstiprinātu cenrādi. (Patlaban saskaņā ar Ministru kabineta 2009. gada 26. maija noteikumiem Nr. 485 “Bioloģiskās lauksaimniecības uzraudzības un kontroles kārtība” ir apstiprinātas divas kontroles institūcijas.) Kontroles institūcijas pilda valsts deleģētus uzdevumus, tādēļ nepieciešams noteikt vienotu maksas pakalpojuma cenrādi par bioloģiskās lauksaimniecības sertifikāciju, lai tas būtu saistošs trešajām personām – bioloģiskās lauksaimniecības sistēmā iesaistītajiem uzņēmumiem – un tiktu ievērots Valsts pārvaldes iekārtas likuma 43.1 panta otrajā daļā noteiktais, ka valsts pārvaldes uzdevuma ietvaros privātpersonu sniegto pakalpojumu maksas apmēru nosaka Ministru kabinets. Tādējādi likumā nepieciešams dot attiecīgu pilnvarojumu Ministru kabinetam, papildinot 11. panta trešo daļu ar 7. punktu, kā arī noteikt termiņu normatīvā akta izdošanai.  13. Pašlaik likumā noteikts, ka Zemkopības ministrija, izstrādājot un īstenojot lauksaimniecības un lauku attīstības politiku, konsultējas ar biedrību “Lauksaimniecības organizāciju sadarbības padome”. Šāda likuma norma nenodrošina vienlīdzīgu attieksmi pret visiem sadarbības partneriem. Lai iesaistītu lēmumu pieņemšanā plašāku lauksaimnieku nevalstisko organizāciju loku, Zemkopības ministrijā jau pašlaik ir noteikta iekšējā kārtība (Zemkopības ministrijas rīkojums), ar kuru tiek izveidota Lauksaimnieku organizāciju konsultatīvā padome. Tomēr citās Zemkopības ministrijas kompetencē esošajās nozarēs (zivsaimniecībā un mežsaimniecībā) konsultatīvās padomes izveide ir deleģēta Ministru kabinetam, un būtu lietderīgi šādu praksi ieviest arī attiecībā uz lauksaimniecības nozari. Attiecīgi ir jāprecizē likuma 12. pants, nosakot, ka Zemkopības ministrija konsultējas ar Lauksaimniecības konsultatīvo padomi, kā arī jāiekļauj likuma 12. panta otrajā daļā pilnvarojums Ministru kabinetam noteikt Lauksaimniecības konsultatīvās padomes sastāvu, funkcijas, pienākumus un uzdevumus. Likumprojektā noteikts, ka Lauksaimniecības konsultatīvās padomes sastāvā iekļaujama arī pārtikas nozares nevalstiskā organizācija, jo pārtikas ražošana (piemēram, piena vai gaļas pārstrāde) ir cieši saistīta ar lauksaimniecību.  Likumprojekta pieņemšana pilnībā atrisinās minētās problēmas. |
| 3. | Projekta izstrādē iesaistītās institūcijas un publiskas personas kapitālsabiedrības | Biedrības „Vides kvalitāte” sertifikācijas institūcija „Vides kvalitāte”, SIA „Sertifikācijas un testēšanas centrs”, Lauku atbalsta dienests, Pārtikas un veterinārais dienests un Valsts augu aizsardzības dienests |
| 4. | Cita informācija | Stājoties spēkā likuma grozījumam par 4. panta otrās daļas 4. punkta un 7. panta izslēgšanu, spēku zaudēs Ministru kabineta 2004. gada 22. aprīļa noteikumi Nr. 408 “Kartupeļu cietes ražošanas kvotas piešķiršanas un administrēšanas kārtība” un Ministru kabineta 2009. gada 8. septembra noteikumi Nr. 1040 “Piena kvotu administrēšanas noteikumi”. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekta tiesiskais ietvars attieksies uz bioloģiskās lauksaimniecības sistēmas operatoriem – 4530 bioloģiskās lauksaimniecības kontroles sistēmā iekļautajām juridiskajām un fiziskajām personām, kā arī uz biedrības „Vides kvalitāte” sertifikācijas institūciju „Vides kvalitāte”, SIA „Sertifikācijas un testēšanas centrs”, Pārtikas un veterināro dienestu un Valsts augu aizsardzības dienestu.  Lauksaimniecības nozarē strādājošās nevalstiskās organizācijas – biedrības “Lauksaimnieku organizāciju sadarbības padome”, “Zemnieku saeima”, “Latvijas Lauksaimniecības kooperatīvu asociācija”, “Lauksaimniecības statūtsabiedrību asociācija”, “Latvijas Bioloģiskās lauksaimniecības asociācija”, “Latvijas Jauno zemnieku klubs”, “Latvijas Zemnieku federācija” un „Lauksaimnieku apvienība”. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts nosaka izveidot vienotu cenrādi kontroles institūcijām, tāpēc operatoriem būs skaidrāki nosacījumi par maksājumiem sertifikācijas un darbības uzraudzības procesā. Ievērojot minēto, likumprojekta ietekme uz sabiedrību būs pozitīva.  Likumprojektā paredzēta plašāka lauksaimniecības nevalstisko organizāciju iesaistīšana lēmumu pieņemšanas procesā, tādējādi būs iespēja uzklausīt dažādus viedokļus un organizēt plašākas diskusijas. Līdz ar to prognozējams, ka arī šī likumprojekta norma radīs pozitīvu ietekmi uz tautsaimniecību.  Likumprojekta normām attiecībā uz zemes ilgtspējīgu izmantošanu un informācijas ieguvi par tās auglības līmeni un tā izmaiņām nebūs ietekmes uz tautsaimniecību un administratīvo slogu, savukārt likumprojekta ietekme uz sabiedrību tās plašākajā izpratnē (lauksaimniekiem, zinātniskajām iestādēm, nevalstiskajām organizācijām, valsts pārvaldi) būs pozitīva, jo nodrošinās tiesisku regulējumu vienotas informācijas sistēmas izveidei par lauksaimniecībā izmantojamo zemi: tās agroķīmiskajiem rādītājiem, oglekļa saturu, augsnes tipu, granulometrisko sastāvu un citām lauksaimniecībā izmantojamai zemei būtiskām īpašībām, tā gan politikas veidotājiem, gan zemes apsaimniekotājiem radot nepieciešamo pamatu stratēģiski nozīmīgu lēmumu pieņemšanai par ilgtspējīgu lauksaimniecībā izmantojamās zemes apsaimniekošanu. |
| 3. | Administratīvo izmaksu monetārs novērtējums | Tā kā pašlaik likumprojektā nav skaidrs grozījumu apjoms saistībā ar datu sniegšanu lauksaimniecības jomā un informācijas sniegšanas prasības tiks noteiktas vairākos Ministru kabineta noteikumos, ietekme uz administratīvajām izmaksām mērķgrupai tiks vērtēta atbilstošo Ministru kabineta noteikumu izstrādes laikā. |
| 4. | Atbilstības izmaksu monetārs novērtējums | Likumprojektā iekļautais normatīvais regulējums nerada atbilstības izmaksas fiziskajām un juridiskajām personām. |
| 5. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2020.gads | | Turpmākie trīs gadi (*euro*) | | | | |
| 2021 | | 2022 | | 2023 |
| saskaņā ar valsts budžetu  2020. gadam | izmaiņas kārtējā gadā, salīdzinot ar valsts budžetu 2020. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | izmaiņas, salīdzinot ar vidēja termiņa budžeta ietvaru 2022. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 | 0 | 0 |
| 5. Precizēta finansiālā ietekme | X | 0 | 0 | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 | 0 | 0 |
| 5.2. speciālais budžets | 0 | 0 | 0 | 0 | 0 | 0 |
| 5.3. pašvaldību budžets | 0 | 0 | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) |  | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav. | | | | | | |
| 8. Cita informācija | Tā kā, pildot deleģētos valsts pārvaldes uzdevumus, bioloģiskās lauksaimniecības kontroles institūcijas ar maksas pakalpojumu sniegšanu saistītos izdevumus sedz no pašu līdzekļiem un nevienā no valsts budžeta programmām (apakšprogrammām) finanšu līdzekļi valsts pārvaldes uzdevuma nodrošināšanai minētajām institūcijām nav piešķirti, tad vienota cenrāža pieņemšana bioloģiskās lauksaimniecības sertifikācijas jomā neradīs ietekmi uz valsts budžeta ieņēmumiem un izdevumiem. Likumprojekta normu ieviešanai attiecībā uz bioloģiskās lauksaimniecības uzraudzību un kontroli nav nepieciešami papildu līdzekļi no valsts vai pašvaldības budžeta.  Augšņu kartēšanas rezultātu aktualizācija un oglekļa monitorings visā Latvijas teritorijā tiks finansēti par Norvēģijas finanšu instrumenta projekta “Ilgtspējīgas augsnes resursu pārvaldības uzlabošana lauksaimniecībā” līdzekļiem. Beidzoties Norvēģijas finanšu instrumenta projektam, būs jāparedz valsts finansējums lauksaimniecībā izmatojamās zemes kartēšanai un tās oglekļa monitoringam, kā arī augšņu kartēšanas un oglekļa monitoringa datubāzes informācijas atjaunošanai un uzturēšanai.  Tā kā projekts beigsies 2023. gada oktobrī, nepieciešamais valsts finansējuma apmērs kapitālieguldījumu uzturēšanas izdevumiem kārtējā gadā tiks pieprasīts saskaņā Likuma par budžetu un finanšu vadību 9.1 panta otrajā daļā noteikto un turpmākajiem gadiem – saskaņā ar Likuma par budžetu un finanšu vadību 16.2 panta sestās daļas 6.1 punktā noteikto, sagatavojot Ministru kabineta noteikumu projektu par kārtību, kādā tiek uzturēta Kultūraugu uzraudzības valsts informācijas sistēmas Lauksaimniecībā izmantojamās zemes pārvaldības sistēma.  Tiek plānots, ka nepieciešamais papildu valsts budžeta finansējums pasākumiem, kas saistās ar references laboratorijas funkcijas augšņu jomā īstenošanu, pasākumiem informācijas apkopošanai par lauksaimniecībā izmantojamās zemes auglības līmeni un tā izmaiņām un īstenojamo oglekļa monitoringu, kā arī augšņu kartēšanu tiks pieprasīts, ievērojot atbilstošo Ministru kabineta noteikumu izstrādes termiņus un iesniedzot attiecīgu prioritārā pasākuma pieteikumu 2024.‑2026. gadam par papildu nepieciešamo finansējumu budžeta programmā 27.00.00 “Augu veselība un augu aprites uzraudzība”. Vienlaikus tiks meklētas iespējas dalībai starptautiskos projektos ar atbilstošu finansējumu, ja netiks piešķirts papildu valsts budžeta finansējums references laboratorijas funkcijas augšņu jomā un pasākumiem informācijas apkopošanai par lauksaimniecībā izmantojamās zemes auglības līmeni un tā izmaiņām un veikto oglekļa monitoringu, kā arī augšņu kartēšanas īstenošanai. | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Jāsagatavo šādi Ministru kabineta noteikumu projekti:  1) “Bioloģiskās lauksaimniecības kontroles institūcijas valsts pārvaldes uzdevumu ietvaros veikto darbību cenrādis”, nosakot maksas apmēru, kādu turpmāk piemēros bioloģiskās lauksaimniecības kontroles institūcijas, pildot deleģētos valsts pārvaldes uzdevumus;  2) “Lauksaimniecības konsultatīvās padomes nolikums”, nosakot Lauksaimniecības konsultatīvās padomes sastāvu, funkcijas, pienākumus un uzdevumus;  3) noteikumi par kārtību, kādā iegūstama un apkopojama informācija par lauksaimniecībā izmantojamās zemes auglības līmeni un tā pārmaiņām;  4) noteikumi par kārtību, kādā iegūstama un apkopojama informācija par oglekļa monitoringu lauksaimniecībā izmantojamā zemē;  5) noteikumi par kārtību, kādā tiek uzturēta Kultūraugu uzraudzības valsts informācijas sistēmas Lauksaimniecībā izmantojamās zemes pārvaldības sistēma;  6) noteikumi par nacionālo augšņu references laboratoriju, nosakot kārtību, kādā tiek īstenotas references laboratorijas funkcijas augšņu jomā un tiek atzītas citu laboratoriju tiesības veikt analīzes augšņu agroķīmiskās izpētes vajadzībām;  7) noteikumi par kārtību un prasībām bioloģiskās lauksaimniecības jomā, nosakot prasības un kārtību personu darbībām bioloģiskās lauksaimniecības sistēmā, prasības produktu marķēšanai, sertifikātu un atļauju izsniegšanas kārtību darbībām bioloģiskās lauksaimniecības jomā;  8) “Piena un piena produktu ražotāju organizāciju atzīšanas un to darbības uzraudzības kārtība”;  9) “Noteikumi par augļu un dārzeņu ražotāju organizācijām”;  10) “Zvejas un akvakultūras produktu ražotāju grupu atzīšanas kritēriji, kā arī ražotāju grupu darbības nosacījumi un tās kontroles kārtība”;  11) noteikumi par valsts nodevu par atļauju izsniegšanu bioloģiskās lauksaimniecības jomā, precizējot nodevu nosaukumus atbilstoši Regulā 2018/848 lietotajiem terminiem, kā arī nosakot jaunu nodevu par atļauju izsniegšanu nebioloģiskās proteīnbarības izmantošanai bioloģiskajā lauksaimniecībā. |
| 2. | Atbildīgā institūcija | Zemkopības ministrija |
| 3. | Cita informācija | Nav. |

|  |  |  |  |  |  |  |
| --- | --- | --- | --- | --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | | | | | |
| 1. | | Saistības pret Eiropas Savienību | | 1. Regula 2018/848.  2. Regula Nr. 1308/2013. | | |
| 2. | | Citas starptautiskās saistības | | Projekts šo jomu neskar. | | |
| 3. | | Cita informācija | | Nav. | | |
| 1.tabula  Tiesību akta projekta atbilstība ES tiesību aktiem | | | | | | |
| Attiecīgā ES tiesību akta datums, numurs un nosaukums | | 1. Regula 2018/848.  2. Regula Nr. 1308/2013. | | | | |
| A | | B | | C | D | |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos | |
| Regulas 2018/848 3. panta 56. punkts | | Likumprojekta 7. pants (likuma 11. panta pirmā daļa) | | ES tiesību akta vienības tiek ieviestas pilnībā. | Likumprojekts neparedz stingrākas prasības. | |
| Regulas 2018/848 VII nodaļa | | Likumprojekta 7. pants (likuma 11. panta 2.1 daļa) | | ES tiesību akta vienības tiek ieviestas pilnībā. | Likumprojekts neparedz stingrākas prasības. | |
| Regulas 2018/848 46. panta 4. punkts | | Likumprojekta 7. pants (likuma 11. panta 2.2 daļa) | | ES tiesību akta vienības tiek ieviestas pilnībā. | Likumprojekts neparedz stingrākas prasības. | |
| Regulas Nr. 1308/2013 154. panta 4. punkta “a” apakšpunkts, 158. panta 5. punkta “a” apakšpunkts, 161. panta 3. punkta “a” apakšpunkts, 163. panta 3. punkta “a” apakšpunkts | | Likumprojekta 5. pants (likuma 9. panta trešā daļa) | | ES tiesību akta vienības tiek ieviestas pilnībā. | Likumprojekts neparedz stingrākas prasības. | |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas. Kādēļ? | | Projekts šo jomu neskar. | | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | Projekts šo jomu neskar. | | | | |
| Cita informācija | | Nav. | | | | |
| **2.tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | | | | |
| Projekts šo jomu neskar. | | | | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projektam nodrošināta sabiedrības līdzdalība, paziņojumu 2020. gada 19. martā ievietojot Zemkopības ministrijas tīmekļvietnes [www.zm.gov.lv](http://www.zm.gov.lv) sadaļā „Sabiedrības līdzdalība”. |
| 2. | Sabiedrības līdzdalība projekta izstrādē | Likumprojekts sabiedriskajai apspriešanai bija pieejams no 2020. gada 19. marta līdz 2. aprīlim.  Likumprojekts tika saskaņots ar starpinstitūciju darba grupu “Bioloģiskā lauksaimniecība”, kurā ir pārstāvētas biedrības „Latvijas Bioloģiskās lauksaimniecības asociācija”, „Zemnieku saeima” un „Latvijas Pārtikas uzņēmumu federācija”. |
| 3. | Sabiedrības līdzdalības rezultāti | “Latvijas Lauku forums” iesniedza priekšlikumu grozīt definīciju “lauku attīstība”, un priekšlikums tika ņemts vērā.  “Latvijas Bioloģiskās lauksaimniecības asociācija” nesaskata vajadzību likumprojekta grozījumos noteikt vienotu maksas pakalpojuma cenrādi kontroles institūcijām par bioloģiskās lauksaimniecības sertifikāciju. Iebildums nav ņemts vērā, jo nepieciešams ievērot Valsts pārvaldes iekārtas likuma 43.1 panta otrajā daļā noteikto, ka valsts pārvaldes uzdevuma ietvaros privātpersonu sniegto pakalpojumu maksas apmēru nosaka Ministru kabinets.  No citām institūcijām iebildumi un priekšlikumi nav saņemti.  Par Zemkopības ministrijas tīmekļvietnes www.zm.gov.lv sadaļā „Sabiedriskā apspriešana” publicēto likumprojektu komentāri nav saņemti. |
| 4. | Cita informācija | Nav. |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Biedrības „Vides kvalitāte” sertifikācijas institūcija „Vides kvalitāte”, SIA „Sertifikācijas un testēšanas centrs”, Pārtikas un veterinārais dienests un Valsts augu aizsardzības dienests |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota jaunu institūciju izveide, esošu institūciju likvidācija vai reorganizācija.  Likumprojekts tiks izpildīts par esošajiem resursiem. |
| 3. | Cita informācija | Nav |

Zemkopības ministrs K. Gerhards

Aleksejeva 67027069

[Inese.Aleksejeva@zm.gov.lv](mailto:Inese.Aleksejeva@zm.gov.lv)

v\_sk. = 4550